**Άρθρο–Απολογισμός στο τέλος της θητείας του Προέδρου Γεώργιου Ρουσκά – CNUE 2020**

Το 2020 ήταν μια δύσκολη χρονιά για όλους μας. Η πανδημία COVID-19 έθεσε όχι μόνο το συμβολαιογράφο, αλλά και την κοινωνία συνολικά, σε μία πολύ απαιτητική κατάσταση. Ταυτόχρονα, οι περιορισμοί στην ιδιωτική και επαγγελματική μας ζωή μας έχουν ωθήσει να ξεπεράσουμε αποτελεσματικά προκλήσεις, που δεν είχαμε δει ποτέ πριν. Η ζωή δεν μπορούσε να σταματήσει, η εύρυθμη λειτουργία της οικονομίας έπρεπε να διασφαλιστεί. Για να συνεχίσουν να εγγυώνται την ασφάλεια δικαίου, οι συμβολαιογράφοι συνέχισαν να εργάζονται, και έχουν εκπληρώσει το ρόλο τους ακόμη και στις πιο δύσκολες στιγμές.

Αλλά και σε ευρωπαϊκό επίπεδο υπήρξαν έχει επίσης σημαντικές εξελίξεις. Τα ευρωπαϊκά θεσμικά όργανα ενέτειναν τις προσπάθειές τους για να ανταποκριθούν στις προκλήσεις που τέθηκαν. Καταρχάς, ας θυμηθούμε την έγκριση τον Ιούνιο 2019 της οδηγίας για την ψηφιοποίηση του κύκλου της επιχειρηματικής ζωής, η οποία πρόκειται να μεταφερθεί στο εθνικό δίκαιο μέχρι τον Αύγουστο 2021. Αυτή η οδηγία, που επιτρέπει τη δημιουργία επιχειρήσεων εξ ολοκλήρου μέσω ψηφιακών απομακρυσμένων διαύλων, βασίζεται στη **συμμετοχή συμβολαιογράφου για τη διασφάλιση της ασφάλειας δικαίου** στη διαδικασία, τον εντοπισμό και τον έλεγχο της νομικής ικανότητας των επιχειρηματιών, τις αμερόληπτες συμβουλές και την πρόληψη της νομιμοποίησης εσόδων από παράνομες δραστηριότητες και της φοροδιαφυγής. Το 2020, υπό την αιγίδα του CNUE, συμβολαιογράφοι με εμπειρία και γνώσεις στη σύσταση εταιρειών εργάστηκαν για την ανάπτυξη καινοτόμων λύσεων, με σκοπό την αποτελεσματική μεταφορά της οδηγίας στο εθνικό δίκαιο. Εργαστήκαμε για να διευκολύνουμε τις ανταλλαγές μεταξύ συμβολαιογράφων, αλλά και με τις αρμόδιες αρχές σε εθνικό επίπεδο.

Περαιτέρω, αυτή η διαδικασία πρέπει επίσης να λαμβάνει υπόψη τις υποχρεώσεις που έχουμε ως συμβολαιογράφοι, στον αγώνα για την καταπολέμηση της νομιμοποίησης εσόδων από παράνομες δραστηριότητες και τη χρηματοδότηση της τρομοκρατίας. Στο πλαίσιο αυτό, η Ευρωπαϊκή Επιτροπή δημοσίευσε τον Μάιο μία δέσμη πρωτοβουλιών για την ενίσχυση του ευρωπαϊκού πλαισίου εποπτείας. Η CNUE έλαβε θέση επί όλων αυτών των προτάσεων, ιδίως με την ευκαιρία μίας διεπαγγελματικής διάσκεψης στις 6 Οκτωβρίου 2020, κατά την οποία πέτυχε να παρουσιάσει τα επιχειρήματά της στους εκπροσώπους της Επιτροπής. Ειδικά στον τομέα της καταπολέμησης της νομιμοποίησης εσόδων από παράνομες δραστηριότητες, η συμμετοχή μας είναι υποδειγματική, γεγονός που αποτελεί σημαντικό πλεονέκτημα για τον κλάδο, αφού εμφανίζεται να συμβάλλει έμπρακτα στη διατήρηση της έννομης τάξης στα διάφορα κράτη. Οι ευρωπαϊκές συμβολαιογραφίες έχουν να επιδείξουν πολλά παραδείγματα ορθών πρακτικών. Πρέπει να αντλήσουμε έμπνευση από το γεγονός αυτό, προκειμένου να επιτύχουμε μια πραγματικά ομοιογενή ευρωπαϊκή πολιτική στον αγώνα κατά της νομιμοποίησης εσόδων από παράνομες δραστηριότητες.

Στον τομέα της καταπολέμησης της νομιμοποίησης εσόδων από παράνομες δραστηριότητες, όπως και σε άλλους, χάρη στο καινοτόμο και δημιουργικό μας πνεύμα, η ευρωπαϊκή συμβολαιογραφία μπορεί να δημιουργεί συνεχώς σύγχρονα τεχνολογικά εργαλεία, διατηρώντας έτσι την υψηλή ποιότητα των συμβολαιογραφικών υπηρεσιών. Σήμερα, είναι σαφές ότι η τεχνολογία διαδραματίζει καταλυτικό ρόλο στην καθημερινή και την επαγγελματική μας ζωή. Το χαρτί (ως υλικό αντικείμενο) εξαφανίζεται σταδιακά από τη ζωή μας, υποχωρώντας σε πολλές χώρες έναντι των αποκλειστικά ηλεκτρονικών πράξεων, γεγονός που επιταχύνει τη διαχείριση των νομικών και διοικητικών υποθέσεων. Οι ηλεκτρονικές υπογραφές είναι ήδη διαδεδομένες, όχι μόνο μεταξύ των επαγγελματιών, αλλά και των πολιτών. Ταυτόχρονα, οι πιο καινοτόμες τεχνολογίες –όπως blockchain, έξυπνες συμβάσεις, big data και τεχνητή νοημοσύνη– δημιουργούν νέες λύσεις, που ήταν αδιανόητες, ακόμα και στις αρχές του 21ου αιώνα.

Ως εκ τούτου, δεν προκαλεί έκπληξη το γεγονός, ότι η Ευρωπαϊκή Επιτροπή θέλησε επίσης να ασχοληθεί με αυτά τα ζητήματα. Για παράδειγμα, στις 2 Δεκεμβρίου δημοσίευσε ανακοίνωση σχετικά με την ψηφιοποίηση των συστημάτων δικαιοσύνης στην Ευρωπαϊκή Ένωση, ενώ πρόσφατα επιβεβαίωσε, ότι επιθυμεί να ορίσει την ψηφιακή επιλογή ως προεπιλογή στη διασυνοριακή δικαστική συνεργασία. Αυτός είναι ένας στόχος με τον οποίο συμφωνούμε πλήρως ως κλάδος. Σε πολλές χώρες, οι επικοινωνίες μεταξύ συμβολαιογράφου και δικαστικών αρχών είναι πλέον οργανωμένες με άυλο τρόπο. Γι’ αυτό και προσφέραμε την πλήρη συνεργασία μας στην Ευρωπαϊκή Επιτροπή προς αυτήν την κατεύθυνση, όπως άλλωστε είχα την ευκαιρία να τονίσω στον κ. Didier Reynders, Ευρωπαίο Επίτροπο Δικαιοσύνης, κατά τη συμμετοχή του στη Γενική Συνέλευση του CNUE στις 11 Δεκεμβρίου 2020.

Η κατάρτιση των ευρωπαίων συμβολαιογράφων ήταν άλλη μία προτεραιότητά μας. Στις 10 Δεκεμβρίου 2020, πραγματοποιήθηκε η διάσκεψη λήξης του εκπαιδευτικού μας προγράμματος «*Η Ευρώπη για τους Συμβολαιογράφους – Συμβολαιογράφοι για την Ευρώπη*». Σε 21 σεμινάρια που πραγματοποιήθηκαν σε 14 χώρες μεταξύ 2018 και 2020, περίπου 1.500 ευρωπαίοι συμβολαιογράφοι επωφελήθηκαν από την κατάρτιση που παρείχε η CNUE στον τομέα του ευρωπαϊκού οικογενειακού δικαίου και της καταπολέμησης της νομιμοποίησης εσόδων από παράνομες δραστηριότητες. Η Επιτροπή δημοσίευσε πρόσφατα τη νέα στρατηγική κατάρτισης για την περίοδο 2021-2024. Προτείνει την επέκταση της κατάρτισης σε νέους τομείς, όπως η ψηφιοποίηση ή η τεχνητή νοημοσύνη, καθώς και σε καινοτόμα θέματα και μεθόδους. Υπό την προεδρία μου και υπό το κίνητρο της στρατηγικής της Επιτροπής, η CNUE δεσμεύθηκε να κινηθεί με μεγαλύτερη ταχύτητα και, εντός δύο ετών, θα έχει δημιουργήσει μία ολοκληρωμένη ευρωπαϊκή πλατφόρμα για περιεκτική κατάρτιση στο δίκαιο της ΕΕ.

Τέλος, πώς μπορούμε να μην εξάρουμε τη συμβολή του Ευρωπαϊκού Συμβολαιογραφικού Δικτύου (RNE – www.enn-rne.eu) σε όλες τις ευρωπαϊκές διασκέψεις, αλλά πρωτίστως στη διευκόλυνση της διασυνοριακής συνεργασίας μεταξύ συμβολαιογράφων με τη χρήση ψηφιακών μέσων. Το Δίκτυο βοηθά συμβολαιογράφους στο χειρισμό διασυνοριακών υποθέσεων, προσφέροντας τους μία σειρά πρακτικών εργαλείων και πληροφοριών μέσω μίας ασφαλούς διαδικτυακής πλατφόρμας. Σήμερα, σχεδόν 2.000 ευρωπαίοι συμβολαιογράφοι είναι εγγεγραμμένοι στην ψηφιακή αυτή πλατφόρμα και προσκαλώ όλους τους Έλληνες συμβολαιογράφους να κάνουν χρήση της.

Ο Πρόεδρος CNUE για το έτος 2020

Γεώργιος Ρούσκας